রোজার সময় রোগীদের জন্য পরামর্শ
ডায়াবেটিস বা উচ্চ রক্তচাপের সমস্যা এমন রোগীদের রোজা রাখার ক্ষেত্রে কিছু নিয়ম এদিক ওদিক করার প্রয়োজন পড়ে।এই বিষয়ে গুলশান ক্লিনিকের মেডিসিন, ডায়াবেটিস ও হরমোন রোগ বিশেষজ্ঞ ডা. মোহাম্মদ কামরুল হাসান বলেন, “ডায়াবেটিসে আক্রান্ত রোগীদেরকে সেহরির পরে বা ভোরে না হেঁটে বরং ইফতারের পরে হাঁটার পরামর্শ দেই আমি।”তিনি ব্যাখ্যা করেন, “কারণ হাঁটার ফলে রক্তে শর্করা কমে যায়। তাই ঘাটতি মেটাতে হয়ত রোজা খোলার প্রয়োজন হতে পারে। অন্যদিকে, ইফতারের পরে হাঁটাহাঁটি করলে শরীর সুস্থ থাকবে আর প্রয়োজন হলে আবার হালকা কিছু খাবারও গ্রহণ করা যায়।”
আরও বলেন, “ডায়াবেটিকদের ওষুধ গ্রহণের ক্ষেত্রে রোজার সময় কিছু পরিবর্তন আসে। যেমন- মূল ওষুধ বা ইন্সুলিন ইফতারের সময় নিতে বলি আর রাতের ওষুধ সেহরির সময় নিতে বলে থাকি। এছাড়াও রাতের ডোজ তিন ভাগের দুভাগ নেওয়ার পরামর্শ দেই।”ইন্সুলিন নেন এমন ডায়াবেটিকদের ইফতারের আগে, সেহরির পরে ও সম্ভব হলে দুপুরেও ডায়াবেটিস পরীক্ষা করার পরামর্শ দেন এই চিকিৎসক।“অনেকেই ভাবেন সুগার পরীক্ষা করলে বা ইন্সুলিন নিলে রোজা ভেঙে যায়, এটা ভুল ধারণা”, বলেন ডা. হাসান।প্রেশারের রোগীদের ওষুধে খুব একটা পরিবর্তন হয় না। তবে সারাদিন না খেয়ে থাকলে রোগীর দুর্বলতা দেখা দিতে পারে। তাই মাঝে মধ্যে প্রেসার মাপা জরুরি।
অন্যান্য রোগীদের এই সময় সাবধানতার প্রয়োজন যেমন- কিডনি রোগী বা শ্বাসকষ্টের রোগীদের সাবধানে থাকা প্রয়োজন।ইফতারের পরে যদি অতিরিক্ত খাবার খাওয়ার কারণে পেটব্যথা, দুর্বলতা, বমিভাব বা পেট খারাপ হওয়ার সমস্যা দেখা দেয় তাহলে ডাক্তারের পরামর্শ নেওয়া উচিত।বিশেষ করে যারা আগে থেকেই কোনো না কোনো রোগে আক্রান্ত ছিলেন।অনেকেই এমন সমস্যায় স্যালাইন খেয়ে থাকেন। কিছু ক্ষেত্রে উপকার পাওয়া গেলেও অনেকের ক্ষেত্রে এর ফলাফল খারাপ হতে পারে। তাই সমস্যার গুরুত্ব বুঝে চিকিৎসকের পরামর্শ নিতে হবে।আরও পড়ুন

বৃক্কে সমস্যা, ডায়াবেটিস, প্রেশারের সমস্যা যাদের আছে তাদের রোজা রেখে সাবধানতা অবলম্বন করা প্রয়োজন।